**E L Ő T E R J E S Z T É S**

# Szombathely Megyei Jogú Város Közgyűlésének 2018. február 15-i ülésére

**Javaslat a STROKE felismerését segítő program elfogadására**

Szombathely Megyei Jogú Város Közgyűlése a 477/2011. (XI.24.) Kgy. sz. határozatával kinyilvánította, hogy az újraélesztés tömeges oktatásának szombathelyi programját támogatja, annak céljaival egyetért. A program fő célkitűzése az újraélesztés megismertetése a városban, azaz legyen legalább 30.000 újraélesztésre kiképzett személy városunkban. Ezen döntésével Szombathely Megyei Jogú Város Közgyűlése útjára indította a „Szombathely, a Segítés Városa” elnevezésű programot. 2017. december 31. napjáig a képzettek száma 32.470 fő volt, az ismételt oktatásban részesülők száma pedig meghaladta a 15.000 főt.

Magyarországon az egészségügy egyik legnagyobb kihívása az ischaemiás stroke. A WHO statisztikája alapján 2000-ben Európában 1,1 millió stroke történt, mely 2025-ig 1,5 millióra emelkedik, elsősorban a lakosság átlagéletkorának növekedése miatt. Magyarországon a stroke gyakorisága évente 40-50 ezer közötti. Magyarországon a stroke betegek átlagéletkora 5-10 évvel alacsonyabb, mint a nyugati fejlett ipari országokban, a harmadik leggyakoribb halálok, de a rokkantság vezető oka és a szellemi leépülés (demencia) második leggyakoribb oka is.

Vas megyében évente 1100 körüli stroke eset van. A kórházba érkező stroke betegeknél elsősorban az elzáródás utáni hosszú idő miatt csak 3-5 %-ban van lehetőség az elzárt ér megnyitására. Ez a nyugat-európai adatoknak csak töredéke.

A betegek 20 %-a meghal, 20 %-nál súlyos rokkantság és elbutulás a következmény, 15 %-nál ezek közepes fokúak. Végül a stroke-on átesett betegek többségénél az addigi életminőségben jelentős romlás következik be. Az akut kórképek közül ez az a betegség, ahol az időfaktor szerepe a legnagyobb. Az agyi erek elzáródása után az erek megnyitása a lehetséges gyógymód. Az elzáródástól eltelt idő lerövidítése komplex feladat. Ebben három szempontnak van döntő szerepe.

* A lakosság egészség-kultúrájának javítása, hiszen a késői segítséghívás a legfőbb akadálya a reperfusionak (véráramlás visszaállításának);
* A beteg utak minél jobb megszervezése (mentőszolgálat - sürgősségi ellátás- mielőbbi reperfusio);
* A reperfusio feltételeinek optimális megteremtése.

Az utóbbi két feltételre döntően az egészségügyi ellátó rendszernek van döntő befolyása.

Rendkívül fontos, ha valaki a stroke tüneteit észleli, azonnal hívja a mentőket, hiszen az időfaktornak nagy szerepe van abban, hogy milyen maradványtünetekkel gyógyul a beteg.

A stroke ellátás legnagyobb problémája, hogy a lakosság nem ismeri a stroke tüneteit, nincs ismerete a betegség súlyosságáról, és a mielőbbi segítséghívás jelentőségéről. Ebben komplex ismeretterjesztéssel lehet előbbre lépni. A lakosság egészségkultúrájának javítása nagyon nehéz, hosszú folyamat. Az elvárt eredmény csak kitartó, komplex tevékenységgel és lassan érhető el.

Fentiek miatt szükséges és indokolt egy Stroke felismerését segítő program elindítása Szombathelyen.

A cél az, hogy Szombathely lakosságának legalább 30 százaléka elsajátítsa azt a tudást, amely alapján időben felismerhetőek a stroke tünetei, ezáltal jelentősen növelhetőek az érintettek túlélési esélyei.

Eddig is történtek felvilágosító előadások, de az előadásokon spontán megjelent laikus közönség nem igazán a célcsoport volt. Ebben szükséges olyan változást elérni, hogy a közönség a 16-65 év közötti tanuló és munkaképes lakosság legyen minél nagyobb arányban. A legalkalmasabb oktatási helyszínek a középiskolák, a felsőfokú képzés, és a munkahelyek lennének. Emellett célszerű lenne egy rövid ismeretterjesztő film elkészítése is.

Szombathely Megyei Jogú Város Közgyűlése a 227/2017. (IX.14.) Kgy. sz. határozatával fogadta el Szombathely Megyei Jogú Város Egészségfejlesztési Tervét, amely célul tűzte ki a „Szombathely, a Segítés Városa 2.0” program elindítását. A program tartalmazza többek között a stroke kialakulásáról, felismeréséről, és az azonnali teendőkről szóló tájékoztatást, támogatva ezzel a Markusovszky Egyetemi Oktatókórház stratégiai célkitűzéseit is e körben.

A szóban forgó határozattal a Közgyűlés felhatalmazta a Szombathelyi Egészségügyi és Kulturális GESZ igazgatóját az EFOP-1.8.19-17 kódszámú „Az alapellátás és népegészségügy rendszerének átfogó fejlesztése – népegészségügy helyi kapacitás fejlesztése” c. pályázat benyújtására, és egyetértett az Egészségfejlesztési Iroda felállításával is.

2018. évtől – nyertes pályázat esetén – az Egészségfejlesztési Iroda szervezésében folytatódna tovább a „Szombathely, a Segítés Városa” program, valamint a Stroke felismerését segítő programot is magában foglaló „Szombathely, a Segítés Városa 2.0” program folytatása is az Iroda feladatai közé tartozna. A szakmai hátteret a Markusovszky Egyetemi Oktatókórház szakembergárdája és az Országos Mentőszolgálat Nyugat-dunántúli Regionális Mentőszervezete biztosítja.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2018. február „ ’”

/: **Dr. Puskás Tivadar** :/

HATÁROZATI JAVASLAT

**…/2018. (II.15) Kgy. számú határozat**

1. Szombathely Megyei Jogú Város Közgyűlése a stroke felismerését segítő program elfogadásáról szóló javaslatot megtárgyalta, és úgy dönt, hogy elindítja Szombathelyen a stroke felismerését segítő programot.
2. A Közgyűlés felkéri a polgármestert, a Markusovszky Egyetemi Oktatókórház főigazgatóját, az Országos Mentőszolgálat Nyugat-dunántúli Regionális Mentőszervezetének igazgatóját, a Szombathelyi Egészségügyi és Kulturális Intézmények Gazdasági Ellátó Szervezete Igazgatóját, hogy a cél elérése érdekében a szükséges intézkedések megtételéről gondoskodjon.

**Felelős:** Dr. Puskás Tivadar polgármester

 Dr. Károlyi Ákos jegyző

 /a végrehajtás előkészítéséért:

 Dr. Bencsics Enikő, az Egészségügyi és Közszolgálati Osztály vezetője,

 Dr. Nagy Lajos, a Markusovszky Egyetemi Oktatókórház főigazgatója,

Dr. Lórántffy Mária, az Országos Mentőszolgálat Nyugat-dunántúli Regionális Mentőszervezetének igazgatója,

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /1. pont vonatkozásában/

 2019. február 28. /2. pont vonatkozásában/